S-694/2010

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 19. október 2010 á hendur I-x-x S-x-x kt. 000000-0000, Hringbraut 39, Reykjavík, fyrir eftirtalin brot á árunum 2009 og 2010 :

I

Umferðarlagabrot með því að hafa föstudaginn 25. september 2009 ekið bifreiðinni NM-561 sviptur ökurétti og með 110 km hraða á klst. um Vesturlandsveg í Hvalfjarðarsveit, á vegarkafla við Fiskilæk, þar sem leyfður hámarkshraði var 90 km á klst.

II

Að morgni laugardagsins 31. október 2009 ekið sömu bifreið sviptur ökurétti og undir áhrifum áfengis (vínandamagn í útöndunarlofti 0,81 mg/l) um Lækjargötu og Geirsgötu þar sem lögregla stöðvaði aksturinn.

III

Þriðjudaginn 10 nóvember 2009 ekið sömu bifreið sviptur ökurétti suður Sæbraut að Súðarvogi uns lögregla stöðvaði aksturinn.

IV

Miðvikudaginn 10. febrúar 2010 sömu bifreið sviptur ökurétti og undir áhrifum áfengis (vínandamagn í blóði 0,54 ‰) norður Lækjargötu að Mýrargötu uns lögregla stöðvaði aksturinn.

V

Að kvöldi laugardagsins 17. apríl 2010 ekið bifreiðinni BD-619 sviptur ökurétti og undir áhrifum áfengis (vínandamagn í blóði yfir 3,1 ‰) vestur Hverfisgötu uns aksturinn var stöðvaður við gatnamót Hverfisgötu og Barónsstígs.

VI

Þjófnað með því að hafa að kvöldi laugardagsins 10. júlí 2010 stolið diselolíu, um 205 lítrum, af tveimur vörubifreiðum og vinnuvél sem stóðu á bifreiðstæði við Álfhellu 1 í Hafnarfirði með því að dæla af tönkum þeirra í brúsa sem hann hafði meðferðis.

Teljast brot í liðum I.-V. varða við 1. mgr. 48. gr., og brot í lið I. auk þess við 2. mgr. 37. gr., en brot í liðum II. og V. auk þess við 1. sbr. 3. mgr. 45. gr. og loks brot í lið IV. auk þess við 1. sbr. 2. mgr. 45. gr., allt sbr. 1. mgr. 100. gr. umferðalaga nr. 50/1987, sbr. 1. gr. laga nr. 48/1997, en brot VI við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er brot hans rétt heimfært til refsiákvæða í ákæru. Farið var með mál þetta samkvæmt 164. gr. laga um meðferð sakamála og það tekið til dóms án frekari sönnunarfærslu og hefur ákærða verið gefinn kostur á að tjá sig um lagaatriði og ákvörðun viðurlaga.

Ákærði er fæddur í október 1979. Í sakavottorði kemur fram að á árinu 2006 og 2007 gerðist hann brotlegur í tvígang við umferðarlög. Í báðum tilvikum var ákærði sviptur ökuréttindum, síðast til þriggja ára. Árið 2008 var ákærði dæmdur til 75 daga fangelsisvistar, skilorðsbundinnar til tveggja ára, fyrir þjófnað. Samkvæmt sakavottorði var ákærði síðast dæmdur árið 2009 fyrir þjófnað og hlaut hann þriggja mánaða fangelsisvist, óskilorðsbundið.

Brot ákærða samkvæmt 1. til 3. tl. I. kafla ákæru eru framin fyrir uppsögu refsidóms yfir ákærða 1. desember 2009. Eru brotin því hegningarauki og ber því að tiltaka refsingu eftir 78. gr. laga nr. 19/1940. Brot samkvæmt öðrum liðum I. kafla eru ítrekun. Sama gildir um brot ákærða samkvæmt II. kafla ákæru. Með hliðsjón af þessu er refsing ákærða hæfilega ákveðin fangelsi í 3 mánuði, sem í ljósi sakaferils ákærða þykir ekki unnt að skilorðsbinda.

Ákærði er sviptur ökurétti ævilangt.

Ákærði greiði sakarkostnað samkvæmt sakarkostnaðaryfirliti.

D ó m s o r ð :

Ákærði, I-x-x S-x-x, sæti fangelsi í 3 mánuði.

Ákærði er sviptur ökurétti ævilangt.

Ákærði greiði 40.565 krónur í sakarkostnað.

S-kk-nf S-kk-nf